[Naziun]

Alberto Nessi

NAZIUN, avais vus ditg? Na chapesch jau betg. Quest pled è memia cumplitgà. In pled vestgì en gronda pumpa: regorda a retorica, paradas, bandieras. In pled che cuntegna insatge obscur, gea directamain privlus. Che po explodir, far dal mal. Pruvai da divider el:

NAZI – UN

Jau preferesch pleds pli simpels: pajais, quartier, giassa. Pleds ch'ins po chapir. Giassa, per exempel, ma plascha.

Mia patria è ina giassa. Là abitescha Karuna che vegn dal Sri Lanka e che lavura en ina fabrica da chalzers, al bindel da transmissiun. Pauc plinensi stat la dunna da Soloturn. Alura Maggy da l'India: ses um è in Tunesian che lavura en ils trens e ch'ha forsa gia servì a vus in café da ses minibar. Giudim la giassa viva ina Norvegiaisa cun in Tessinais. Qua sut mai è mes vischin che ha maridà ina da Com, e sper mai mias figlias che han dus passaports: il svizzer ed il talian.

Quai è la patria che ma plascha: la giassa, nua ch'ils burgais dal mund stattan ensemen senza cunfins.

Translaziun: Rita Cathomas-Bearth